Die wêreld se grootste vliegtuig bekend gestel | Maroela Media
Die wêreld se grootste vliegtuig bekend gestel
12 Junie 2017
Die Stratolaunch (Foto: Stratolaunch)
Die wêreld se grootste vliegtuig is vir die eerste keer deur Microsoft-medestigter Paul Allen bekend gestel.
Die "Stratolaunch" se vlerkspan is 117 m, dit weeg 580 ton en het ses straler-enjins, maar sal nie enige passasiers vervoer nie. Die vliegtuig is 15 meter hoog, het 28 wiele en sal ongeveer 2 000 seemyl ver kan vlieg teen 'n hoogte van 35 000 voet, ongeveer dieselfde hoogte as kommersiële vliegtuie.
Die Stratolaunch is ontwerp om vuurpyle uit die lug te lanseer om vliegtuigbrandstof te bespaar indien dit vergelyk word met die proses om vuurpyle van die grond te lanseer. Dit maak dit dus baie goedkoper om vrag na die ruimte te stuur.
Dit is vir die eerste keer vandeesmaand uit sy vliegtuigskuur in Mojave, Kalifornië in Amerika geskuif vir "brandstoftoetse", het Stratolaunch Systems gesê. Die eerste vlug sal waarskynlik in 2019 plaasvind.
Die vlerkspan maak dit die grootste vliegtuig in die wêreld, selfs groter as Howard Hughes se "Spruce Goose", die enorme houtvliegtuig wat in 1947 vir die eerste keer gevlieg het.
Die Stratolaunch is 72,5 meter lank, korter as die Antonov An-225 Mriya wat 84 meter lank is.
Allen, wat as 'n kind dol was oor vuurpyle, het in 1975 saam met Bill Gates Microsoft gestig. Hy is in 1982 weg by die maatskappy as gevolg van gesondheidsredes, maar behou steeds 'n groot aandeel in die maatskappy. Volgens Bloomberg het hy 'n netto waarde van $21,4 miljard, wat hom die 35ste rykste persoon ter wêreld maak.
Sir Richard Branson se Virgin Orbit het in 2015 ook aangekondig dat hulle van plan is om vuurpyle van vliegtuie te lanseer.
Ander tegnologie-entrepreneurs, insluitend Elon Musk se SpaceX en Jeff Bezos se Blue Origin wil ook die koste van ruimtereise verminder.
Deel van: Tegnologie, Vreemd
[Video] 118 jaar oue skildery in Antarktika gevind
Virgin Trains gebruik negejarige se spyskaart
Resep: Gebakte bees-en-sampioenfrikkadelle
Dit is wat ander lande se mense doen terwyl ons mense net leer van steel en afbreek.
So, al die turbulensie en "metal fatigue" word gedra deur die middeldeel van die hoofvlerk? Sal BAIE graag ingenieurs se opinie hieroor wil hoor. Klink vir my effe oordrewe..
Onse Namba Whan sal seker die eerste een wil koop vir sy buitelandse reise, veral vir dié Dubai toe, want hy sal mos 'n groot vrag saamneem. Vyf of ses vrouens se skoene sal al 'n hele klompie weeg!